মোহন সিংহ খাঙ্গুরা

মোহন সিংহ খাঙ্গুরা  () (জন্ম : ১ অক্টোবর ১৯৪৯) হলেন একজন ভারতীয় পাঞ্জাবি রবীন্দ্রসঙ্গীত শিল্পী ও শিক্ষক। তিনি শান্তিনিকেতনের সঙ্গীত ভবনের  ভারতীয় শাস্ত্রীয় সংগীতের অধ্যাপক। রবীন্দ্রসঙ্গীতের পাশাপাশি কণ্ঠ সঙ্গীতের অন্যান্য ধারা, খেয়াল, ঠুমরি, টপ্পা, ধ্রুপদীঅঙ্গেও অসাধারণ কণ্ঠ ও সঙ্গীতশৈলীতে সুপ্রতিষ্ঠিত শিল্পী।  তবে তিনি নিজেকে পাঞ্জাবি বা বাঙালি হিসাবে পরিচয় না দিয়ে শান্তিনিকেতনী পরিচয় দিতে ভালোবাসেন। 

জন্ম ও সঙ্গীত জীবন 
মোহন সিংহ খাঙ্গুরার জন্ম ১৯৪৯ খ্রিস্টাব্দের ১ অক্টোবর  ভারতের পাঞ্জাব রাজ্যের  লুধিয়ানা জেলার লাতলা গ্রামের এক উদারপন্থী পাঞ্জাবি পরিবারে। তার সঙ্গীত অনুরাগী পিতা ছিলেন সেনাবাহিনীতে, মা ছিলেন পাঞ্জাবি লোকসংগীত শিল্পী। সাত বৎসর বয়সে মোহন পোলিও রোগে আক্রান্ত হয়ে শেষে শারীরিক প্রতিবন্ধী হন। তবে হুইলচেয়ার তার চলাফেরার সঙ্গী হলেও সঙ্গীতচর্চা হয়ে ওঠে তার সাধনা। শৈশবেই শাস্ত্রীয় সঙ্গীতের তালিম নেন অশেষচন্দ্র বন্দোপাধ্যায়, পণ্ডিত ধ্রুবতারা জোশী এবং ভি ভি ওয়াজলওয়ারের কাছে। বিখ্যাত মঞ্চ ও চলচ্চিত্র অভিনেতা বলরাজ সাহনি, ছিলেন মোহনের এক সম্পর্কিত  অগ্রজের (পিসতুতো দাদার) বন্ধু এবং  তিনি প্রথমদিকে শান্তিনিকেতনে ইংরাজী ও হিন্দি ভাষার শিক্ষকতা করতেন। তারই পরামর্শে মোহন সিং প্রাথমিক শিক্ষালাভের পর ১৯৬৭ খ্রিস্টাব্দে শান্তিনিকেতনে আসেন। সঙ্গীত ভবনের তৎকালীন অধ্যক্ষ শান্তিদেব ঘোষ মোহন সিং-এর সবরকমের দায়িত্ব নিয়ে নেন। তিনি ঐতিহ্যবাহী হিন্দুস্তানি শাস্ত্রীয় কণ্ঠ সঙ্গীতের প্রশিক্ষণ পান আগ্রা,  বিষ্ণুপুর ঘরানার স্বনামধন্য উস্তাদের কাছে। আগ্রা ঘরানার উস্তাদ ফৈয়াজ খান সাহেবের শিষ্য ধ্রুবতারা জোশী , গৌরীপুর ঘরানার এনায়েত খাঁ ছিলেন তাদের অন্যতম। 
মোহন সিং শিক্ষালাভের পর বিশ্বভারতী বিশ্ববিদ্যালয়ের স্নাতক ও স্নাতকোত্তর ডিগ্রী অর্জন করেন। মোহন সিংহ শান্তিনিকেতনে কণিকা বন্দ্যোপাধ্যায়, নীলিমা সেন প্রমুখ শিল্পীকে প্রশিক্ষক ও সহকর্মী হিসাবেও পেয়েছেন। ১৯৭৮ খ্রিস্টাব্দের ৫ নভেম্বর সঙ্গীত ভবনে শিক্ষক হিসাবে যোগ দেন  এবং অবসরের আগে বিভাগীয় প্রধান হন, অধ্যাপনাকালে  দশজন গবেষক শিক্ষার্থী তাঁর অধীনে পিএইচডি ডিগ্রি লাভ করেন।

মোহন সিংহ ছোটবেলা থেকেই কেবল সঙ্গীত এবং এর সূক্ষ্মতা আয়ত্ব করেন নি বরং বিভিন্ন তাল, স্বরবিন্যাস, রাগ রাগিনী সম্পর্ক তাত্ত্বিক ভিত্তি ও জ্ঞান অর্জন করেন। 
তাঁর কাছে রবীন্দ্রসঙ্গীতের 'আত্মা' হল 'ভাব', (অর্থাৎ 'আবেগ' বা 'মেজাজ') যা গায়ককে অনুভব করতে হয়। প্রতিটি 'শব্দ' এর অর্থ সঠিক বোঝা অপরিহার্য। আবার সেই সঙ্গে গান রচনায় কবির কল্পনা ও গানের কথা বিকশিত করার বাস্তব মস্তিষ্ক। 

মোহন সিংহ আকাশবাণী ও দূরদর্শন সহ দেশ বিদেশের নানা স্থানে সংগীত পরিবেশন করেন। ১৯৭৫ খ্রিস্টাব্দ হতে ২০১৪ খ্রিস্টাব্দ পর্যন্ত তিনি ৩৫০ টির মতো সংগীতের অনুষ্ঠানে অংশ নেন। 
১৯৯৪ খ্রিস্টাব্দ হতে ২০১২ খ্রিস্টাব্দের মধ্যে তার ষোল টি ভারতীয় শাস্ত্রীয় সংগীত ও রবীন্দ্রসঙ্গীতের ক্যাসেট ও সিডি এইচএমভিসহ ভারতের রেকর্ড কোম্পানি প্রকাশ করে। 

সম্মাননা

২০০৬ খ্রিস্টাব্দের মোহন সিংহ লাভ করেন রাষ্ট্রপতি পুরস্কার 
২০১১ খ্রিস্টাব্দে নতুন দিল্লির পাঞ্জাবি একাডেমি তাকে "পাঞ্জাবি সংস্কৃতি ও ভারতীয় সংগীত তার অবদানের জন্য সম্মাননা প্রদান করে।
২০১২ খ্রিস্টাব্দে পশ্চিমবঙ্গ রাজ্য আকাদেমি নৃত্যনাট্য সঙ্গীত ও ভিজ্যুয়াল আর্টস ২০১২ -১৩ বর্ষের অ্যাকাডেমি  পুরস্কার প্রদান করে।
২০১৩ খ্রিস্টাব্দে কলকাতার রবীন্দ্রচর্চা ভবন "দেবজ্যোতি দত্ত স্মৃতি পুরস্কার" এ সম্মানিত করে।
২০১৩ খ্রিস্টাব্দে রবীন্দ্র সঙ্গীতের জন্য  ভারত সরকারের সংগীত নাটক অকাদেমি পুরস্কার লাভ করেন
২০১৪ খ্রিস্টাব্দে এশিয়াটিক সোসাইটি মানব  সংস্কৃতিতে সৃজনশীল অবদানের জন্য তাঁকে রবীন্দ্রনাথ ঠাকুর জন্ম শতবার্ষিকী ফলক'' প্রদান করে।
২০১৪ খ্রিস্টাব্দে পশ্চিমবঙ্গ সরকার প্রদান করে বঙ্গবিভূষণ

পারিবারিক জীবন

মোহন সিং খাঙ্গুরার বাংলা ভাষা ও সঙ্গীতের প্রতি অনুরাগ বৃদ্ধিতে সহায়তা করেন তার বাঙালি সহপাঠী শুচিস্মিতা। তাকেই মোহন সিং বিবাহ করেন। তাদের দুই সন্তান হলেন বিক্রম ও আবীর।  দুজনেই প্রতিষ্ঠিত রবীন্দ্রসঙ্গীত শিল্পী।

তথ্যসূত্র 

বিষয়শ্রেণী:১৯৪৯-এ জন্ম
বিষয়শ্রেণী:জীবিত ব্যক্তি
বিষয়শ্রেণী:লুধিয়ানা জেলার ব্যক্তি
বিষয়শ্রেণী:শান্তিনিকেতনের সাথে যুক্ত ব্যক্তি
বিষয়শ্রেণী:ভারতীয় সঙ্গীতশিল্পী
বিষয়শ্রেণী:হিন্দুস্তানি সঙ্গীতশিল্পী
বিষয়শ্রেণী:রবীন্দ্রসঙ্গীত শিল্পী